Last saved by: antonia.lorincikova

Dôvodová správa

A.	Všeobecná časť

Na rokovanie Národnej rady Slovenskej republiky sa predkladá na základe Plánu legislatívnych úloh vlády Slovenskej republiky na I. štvrťrok 2011 vládny návrh zákona o Obchodnom vestníku a o zmene a doplnení niektorých zákonov (ďalej len „návrh zákona“). 

Predložený návrh zákona bol vypracovaný predovšetkým s cieľom nastaviť pravidlá pre elektronické vydávanie Obchodného vestníka tak, aby bol bezplatne prístupný širokej verejnosti a aby osoby, ktoré majú záujem na informáciách, ktoré sa v ňom zverejňujú, mali možnosť kedykoľvek efektívne a jednoducho získať relevantné údaje. 
 
Navrhovanou zákonnou právnou úpravou sa nahrádza doterajšia právna úprava Obchodného vestníka obsiahnutá v nariadení vlády Slovenskej republiky č. 42/2004 Z. z. o Obchodnom vestníku v znení neskorších predpisov, ktorá definuje procesnú stránku vydávania Obchodného vestníka. V súčasnosti sa Obchodný vestník vydáva v elektronickej a v listinnej podobe, pričom platí, že v prípade sporu ma prednosť listinná podoba. V zmysle zákona č. 212/1997 Z. z. o povinných výtlačkoch periodických publikácií, neperiodických publikácií a rozmnoženín audiovizuálnych diel v znení neskorších predpisov je Ministerstvo spravodlivosti Slovenskej republiky (ďalej len „ministerstvo”) ako vydavateľ Obchodného vestníka povinné doručovať 11 výtlačkov Obchodného vestníka subjektom vymedzeným zákonom a rovnako subjektom, ktoré si ho predplatia. Aktuálne ministerstvo zasiela predplatiteľom dva výtlačky Obchodného vestníka; záujem podnikateľskej sféry o listinnú podobu Obchodného vestníka je teda neporovnateľne menší s pôvodne deklarovaným záujmom zákonodarcu na možnosti širokej distribúcie Obchodného vestníka medzi podnikateľov.
 
Návrh zákona si kladie za cieľ významným spôsobom zvýšiť kvalitu  podnikateľského prostredia, a to formou poskytnutia ľahko dostupných informácií, týkajúcich sa určitého subjektu alebo určitej činnosti koncovému užívateľovi, ktoré sú relevantné pre jeho rozhodovanie a konanie. Zverejňovanie Obchodného vestníka, ako aj komunikácia s vydavateľom Obchodného vestníka bude prebiehať výlučne elektronicky s výnimkou údajov, ktoré zverejňujú osoby podľa § 5a ods. 5 a 6 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 546/2010 Z. z. 
  
Súčasne s návrhom zákona  o Obchodnom vestníku ministerstvo navrhuje zmeny a doplnenia zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, nakoľko jednou z obligatórnych podmienok zverejnenia údajov v Obchodnom vestníku je splnenie poplatkovej povinnosti s výnimkou subjektov alebo údajov, ktoré sú od poplatkovej povinnosti oslobodené. Zároveň ministerstvo navrhuje zmeny v zákone č. 530/1990 Zb. o dlhopisoch v znení neskorších predpisov, ktoré zohľadňujú požiadavku elektronickej formy žiadosti o zverejnenie údajov v Obchodnom vestníku.
 
Návrh zákona predpokladá dopady na verejné financie v zmysle priloženej doložky vybraných vplyvov. Návrh zákona súčasne zakladá pozitívne vplyvy na podnikateľské prostredie a informatizáciu spoločnosti v rozsahu, ktorý je uvedený v doložke vybraných vplyvov. Predkladaný návrh zákona nevyvoláva sociálne vplyvy ani vplyvy na životné prostredie.
 
Materiál bol prerokovaný Legislatívnou radou vlády Slovenskej republiky (8. februára 2011), Hospodárskou a sociálnou radou Slovenskej republiky (28. februára 2011) a vládou Slovenskej republiky (2. marca 2011).